233-сон 24.04.2024. Умумий фойдаланишдаги автомобиль йўлларини эксплуатация қилиш ишларини аутсорсинг асосида хусусий сектор томонидан амалга оширишни ташкил этиш чора-тадбирлари тўғрисида
Hujjat turi: unknown | Qabul qilgan organ: unknown

Умумий фойдаланишдаги автомобиль йўлларини эксплуатация қилиш ишларини аутсорсинг асосида хусусий сектор томонидан амалга оширишни ташкил этиш чора-тадбирлари тўғрисида
Умумий фойдаланишдаги автомобиль йўлларини эксплуатация қилиш ишларини аутсорсинг асосида хусусий сектор томонидан амалга ошириш тартиби тўғрисида ВАҚТИНЧАЛИК НИЗОМ
1-боб. Умумий қоидалар
2-боб. Аутсорсерни аниқлаш, шартнома тузиш ва ҳисоб-китобларни амалга ошириш тартиби
3-боб. Аутсорсинг хизматларини молиялаштириш тартиби
4-боб. Аутсорсернинг ҳуқуқлари ва мажбуриятлари
5-боб. Буюртмачининг ҳуқуқлари ва мажбуриятлари
6-боб. Аутсорсинг хизмати кўрсатилиши юзасидан мониторингни амалга ошириш
7-боб. Якунловчи қоидалар
Транспорт вазирлиги ҳузуридаги Автомобиль йўллари қўмитаси тизимидаги ҳудудий бош бошқармалар ва аутсорсер ўртасида ўзаро ҳисоб-китобларни амалга ошириш СХЕМАСИ
Ўзбекистон Республикаси Вазирлар Маҳкамасининг қарори, 24.04.2024 йилдаги 233-сон
Ўзбекистон Республикаси Вазирлар Маҳкамасининг
қарори
Умумий фойдаланишдаги автомобиль йўлларини эксплуатация қилиш ишларини аутсорсинг асосида хусусий сектор томонидан амалга оширишни ташкил этиш чора-тадбирлари тўғрисида
Умумий фойдаланишдаги автомобиль йўлларини эксплуатация қилиш ишларига хусусий сектор корхоналарини кенг жалб қилиш учун шароит яратиш ҳамда автомобиль йўллари соҳасида аутсорсинг тизимини кенг жорий этиш мақсадида Вазирлар Маҳкамаси қарор қилади:
1. Ўзбекистон Республикаси Президентининг «Йўл хўжалиги соҳасини янада такомиллаштириш чора-тадбирлари тўғрисида» 2023 йил 10 октябрдаги ПҚ-330-сон
қарори
билан тажриба-синов тариқасида Қорақалпоғистон Республикаси ва вилоятларда узунлиги 20 кмгача бўлган умумий фойдаланишдаги автомобиль йўлларини эксплуатация қилиш ишларига аутсорсинг асосида хусусий секторни жалб қилиш белгиланганлиги ҳамда лойиҳалар рўйхати тасдиқланганлиги маълумот учун қабул қилинсин.
2. Қуйидагиларни назарда тутувчи Умумий фойдаланишдаги автомобиль йўлларини эксплуатация қилиш ишларини аутсорсинг асосида хусусий сектор томонидан амалга ошириш тартиби тўғрисидаги вақтинчалик низом
иловага
мувофиқ тасдиқлансин:
аутсорсерни аниқлаш, шартнома тузиш ва ҳисоб-китобларни амалга ошириш тартиби;
аутсорсинг хизматларини молиялаштириш тартиби;
аутсорсер ва буюртмачининг ҳуқуқлари ва мажбуриятлари;
аутсорсинг хизмати кўрсатилиши юзасидан мониторингни амалга ошириш тартиби.
3. Транспорт вазирлиги хузуридаги Автомобиль йўллари қўмитаси (кейинги ўринларда — Автомобиль йўллари қўмитаси) Қорақалпоғистон Республикаси Вазирлар Кенгаши ва вилоятлар ҳокимликлари билан биргаликда 2024 йил 1 майдан бошлаб тажриба-синов тариқасида умумий фойдаланишдаги автомобиль йўлларини эксплуатация қилиш ишларига аутсорсинг асосида хусусий секторни жалб қилиш лойиҳалари бўйича эълонларни давлат харидларининг махсус ахборот портали ҳамда оммавий ахборот воситаларига, шунингдек, Автомобиль йўллари қўмитасининг расмий веб-сайтига жойлаштирсин.
4. Транспорт вазирлиги умумий фойдаланишдаги автомобиль йўлларини эксплуатация қилиш ишларига аутсорсинг асосида хусусий секторни жалб қилиш бўйича ўтказиладиган тажриба-синов натижаларига кўра ижобий кўрсаткичларга эришилган такдирда, 2025 йил 1 декабрга қадар кейинги йиллар учун аутсорсинг асосида эксплуатация қилинадиган умумий фойдаланишдаги автомобиль йўллари бўйича Вазирлар Маҳкамасига таклифлар киритсин.
5. Белгилансинки, умумий фойдаланишдаги автомобиль йўлларини аутсорсинг асосида эксплуатация қилиш ишлари 2024 йил 1 майдан бошлаб Давлат бюджетидан Автомобиль йўллари қўмитасига умумий фойдаланишдаги автомобиль йўлларини таъмирлаш, эксплуатация қилиш ҳамда табиий офат оқибатларини бартараф қилиш ва уларнинг олдини олиш ишларига ажратилган маблағлар доирасида асослантирилган ҳисоб-китобларга мувофиқ молиялаштирилади.
6. Транспорт вазирлиги Автомобиль йўллари қўмитаси билан биргаликда икки ой муддатда Тошкент давлат транспорт университетида йўл хўжалиги ходимлари, шу жумладан, хусусий сектор вакиллари учун «Автомобиль йўлларини эксплуатация қилиш» йўналишида малака ошириш ва касбий қайта тайёрлаш дастури бўйича алоҳида ўқув курсларини ташкил этсин.
Бунда автомобиль йўлларини эксплуатация қилишни ташкил этишнинг умумий тамойиллари, автомобиль йўлларини таъмирлаш ва сақлаш ишларини ташкил этиш, автомобиль йўлларини ободонлаштириш ва жиҳозлашда энг илғор технологияларни ва замонавий усулларни танлаш, автомобиль йўллари ҳолатини мониторинг қилиш ва баҳолаш, эксплуатация қилиш харажатлари сметасини ҳисоблаш, энг мақбул технологияларни танлаш, сифат менежментини жорий қилиш бўйича ўқув модуллари инобатга олинсин.
7. Автомобиль йўллари қўмитаси ушбу қарор оммавий ахборот воситаларида ва ижтимоий тармоқларда кенг шарҳлаб борилишини ҳамда унинг мазмун-моҳияти жамоатчиликка тушунтирилишини таъминласин.
8. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари А.Ж. Раматов, транспорт вазири И.Р. Махкамов ҳамда Автомобиль йўллари қўмитаси раиси вазифасини бажарувчи Ж.Ю. Турсунов зиммасига юклансин.
Ўзбекистон Республикасининг Бош вазири А. АРИПОВ
Тошкент ш.,
2024 йил 24 апрель,
Вазирлар Маҳкамасининг 2024 йил 24 апрелдаги 233-сон
қарорига
ИЛОВА
Умумий фойдаланишдаги автомобиль йўлларини эксплуатация қилиш ишларини аутсорсинг асосида хусусий сектор томонидан амалга ошириш тартиби тўғрисида
ВАҚТИНЧАЛИК НИЗОМ
1-боб. Умумий қоидалар
1. Ушбу Вақтинчалик низом умумий фойдаланишдаги автомобиль йўлларини эксплуатация қилиш ишларини аутсорсинг асосида хусусий сектор томонидан амалга ошириш тартибини белгилайди.
Ушбу Вақтинчалик низом 2026 йил 1 январга қадар амал қилади.
2. Ушбу Вақтинчалик низомда куйидаги асосий тушунчалар қўлланилади:
аутсорсер
— шартнома асосида умумий фойдаланишдаги автомобиль йўлларини эксплуатация қилувчи тадбиркорлик субъекти;
аутсорсинг
— умумий фойдаланишдаги автомобиль йўлларини эксплуатация қилиш ишларини шартнома асосида аутсорсерга ўтказиш;
буюртмачи
— Транспорт вазирлиги хузуридаги Автомобиль йўллари қўмитасининг Қорақалпоғистон Республикаси ва вилоятлар автомобиль йўллари бош бошқармалари;
эксплуатация қилиш
— умумий фойдаланишдаги автомобиль йўлларини таъмирлаш, сақлаш ва қишки қаров ишларини бажариш;
талабгор
— аутсорсинг асосида умумий фойдаланишдаги автомобиль йўлларини таъмирлаш, сақлаш ва қишки қаров ишларини бажариш учун танлашда (тендерда) иштирок этадиган тадбиркорлик субъекти.
3. Буюртмачи эксплуатация қилиш ишларини аутсорсерга ўтказишда қуйидаги талабларга риоя қилиши шарт:
аутсорсерни қонунчилик ҳужжатлари асосида танлаб олиш;
эксплуатация қилиш ишларининг иқтисодий самарадорлигини оширишни кўзда тутиш.
2-боб. Аутсорсерни аниқлаш, шартнома тузиш ва ҳисоб-китобларни амалга ошириш тартиби
4. Аутсорсер давлат харидлари тўғрисидаги қонунчилик ҳужжатларига мувофиқ энг яхши таклифларнинг давлат харидлари электрон тизими орқали амалга ошириладиган танлаш (кейинги ўринларда — танлаш) ёки тендер савдолари асосида аниқланади.
5. Танлаш (тендер) тўғрисидаги ахборот буюртмачи томонидан давлат харидларининг электрон тизимига танлаш (тендер) ўтказиш тўғрисидаги эълонни ва танлаш (тендер) бўйича харид қилиш хужжатларини жойлаштириш йўли билан маълум қилинади.
Танлаш (тендер) ўтказилиши тўғрисидаги эълон ва танлаш (тендер) бўйича харид қилиш ҳужжатлари буюртмачи томонидан таклифларни қабул қилиш муддати тугайдиган санадан тегишинча камида беш иш куни (танлашда) ва ўн икки иш куни олдин (тендерда) давлат харидларининг электрон тизимига ҳамда Транспорт вазирлиги ҳузуридаги Автомобиль йўллари қўмитасининг расмий веб-сайтига, шунингдек, оммавий ахборот воситаларида жойлаштирилади.
6. Эълонда танлаш (тендер) шартлари ва тақдим этилиши лозим бўлган ҳужжатлар рўйхати, эксплуатация қилиш ишлари, шартнома асосида аутсорсерга бериладиган умумий фойдаланишдаги автомобиль йўлининг бир йиллик эксплуатация харажатлари ҳақидаги маълумотлар аниқ кўрсатилади.
7. Талабгор томонидан тақдим этиладиган танлаш (тендер) ҳужжатларнинг тўғрилиги учун талабгор жавобгар ҳисобланади.
8. Танлаш (тендер) натижалари бўйича шикоятлар қонунчилик ҳужжатларига мувофиқ кўриб чиқилади.
9. Аутсорсинг шартномаси белгиланган автомобиль йўлларини эксплуатация қилиш ишларининг барча босқичлари учун бир молия йилига тузилади.
10. Автомобиль йўлларини аутсорсинг асосида эксплуатация қилиш бўйича шартномани тузишда қуйидагилар назарда тутилиши лозим:
шартноманинг ажралмас қисми бўлган хизматлар кўрсатиш ва молиялаштириш жадваллари;
белгиланган тартибда олдиндан тўлов маблағларини ажратиш;
молиялаштириш жадвалига мувофиқ хизматлар кўрсатишни ҳар ойда молиялаштириб бориш;
ҳисобот ойидан кейинги ойнинг 5-санасидан кечиктирмаган ҳолда, хизматлар кўрсатиш бўйича бажарилган ишлар учун тегишли ҳисоб-фактурани буюртмачига такдим этиш;
бажарилаётган ишлар сифати учун аутсорсернинг жавобгарлигини ошириш.
11. Талабгорлар қуйидаги ҳолатларда танлаш ёки тендер савдоларида иштирок этишига йўл қўйилмайди:
йўл қурилиш-таъмирлаш йўналишида уч йилдан кам тажрибага эга бўлган ташкилотлар;
таъсис ҳужжатлари, молиявий қатнашиш, холдинг шаклида ва бошқа шаклларда ифодаланган бир-бири билан бевосита ташкилий-ҳуқуқий боғлиқ бўлган ташкилотлар;
буюртмачи раҳбар ходимларининг яқин қариндошлари таъсислигида ташкил этилган ташкилотлар;
харид қилиш тартиб-таомиллари иштирокчисининг раҳбари ёки таъсисчиси буюртмачи ва унинг раҳбарларига нисбатан бевосита боғлиқ бўлса ёхуд улардан бирортаси ушбу ташкилотнинг таъсисчиси ёки раҳбари ҳисобланса;
талабгор давлат харидлари тўғрисидаги махсус ахборот порталининг инсофсиз иштирокчилари ягона реестрига киритилган бўлса;
шартномани бажариш учун зарур техник, молиявий, моддий, кадрлар ресурслари ҳамда бошқа ресурсларнинг мавжуд эмаслиги;
солиқлар, йиғимлар ҳамда кредитлар бўйича муддати ўтган қарздорликнинг мавжудлиги;
ўзига нисбатан жорий этилган тўловга қобилиятсизлик тартиб-таомилларининг мавжудлиги;
талабгорнинг олдинги йўл-курилиш объектлари бўйича бажарилмай қолган мажбуриятлари бўлган тақдирда.
12. Буюртмачи зарур бўлганда аутсорсинг хизматларининг ўзига хос хусусиятларидан келиб чиққан ҳолда, иштирокчиларга қўшимча талаблар белгилашга ҳақли. Иштирокчиларни қўшимча талаблар асосида ўрганиш дастлабки малака танлови орқали амалга оширилади.
Бунда иштирокчиларга қўйиладиган қўшимча талаблар давлат харидларининг асосий принципларга зид бўлмаслиги керак, шунингдек, давлат хариди тўғрисидаги ахборотда иштирокчиларга қўйиладиган қўшимча талаблар ушбу ахборот эълон қилинган пайтда кўрсатилган бўлиши лозим.
3-боб. Аутсорсинг хизматларини молиялаштириш тартиби
13. Аутсорсинг хизматларини молиялаштириш миқдори Транспорт вазирлиги хузуридаги Автомобиль йўллари қўмитаси томонидан Иқтисодиёт ва молия вазирлиги билан келишилган ҳолда тасдиқланадиган йиллик харажатлар сметаси асосида белгиланади.
Бунда аутсорсинг асосида эксплуатация қилиш харажатлари учун маблағлар белгиланган идоравий меъёрларга мувофиқ ажратилади.
14. Кўрсатилган хизматлар ҳисоб-китоби шартнома ойлик суммасининг 15 фоизи олдиндан ўтказиб берилгач, қолган 85 фоизи ҳақиқатда кўрсатилган хизматлар суммасидан келиб чиқиб, ҳисобот ойидан кейинги ойнинг якунига қадар, йилнинг декабрь ойи учун молия йили охирги кунидан кечикмаган ҳолатда амалга оширилади.
Буюртмачи ва аутсорсер ўртасида ўзаро ҳисоб-китоблар мазкур Вақтинчалик низомга
иловага
мувофиқ схема асосида амалга оширилади.
4-боб. Аутсорсернинг ҳуқуқлари ва мажбуриятлари
15. Аутсорсер қуйидаги ҳуқуқларга эга:
кўрсатилган хизматлар учун ўз вақтида тўловлар тўланишини талаб қилиш;
кўрсатилган хизматлар натижасида фойда олиш;
буюртмачидан шартнома шартларининг бажарилишини талаб қилиш;
автомобиль йўлини эксплуатация қилиш мақсадида тегишли бўлган барча ҳужжатларни олиш.
Аутсорсер қонунчилик хужжатларига ҳамда шартномага мувофиқ бошқа ҳуқуқларга ҳам эга бўлиши мумкин.
16. Аутсорсернинг мажбуриятлари қуйидагилардан иборат:
эксплуатация қилиш ишлари якуни бўйича қонунчилик ҳужжатларида белгиланган тартибда тегишли шаклдаги ҳужжатлар асосида бажарилган ишларни буюртмачига топшириш;
LexUZ шарҳи
Қаранг: Ўзбекистон Республикаси Маъмурий жавобгарлик тўғрисидаги кодексининг
-моддаси
.
аутсорсинг хизматини кўрсатишда йўл ҳаракати хавфсизлигини таъминлаш ҳамда техника, ёнғин, меҳнат муҳофазаси, санитария қоидалари, нормалари ва гигиена талабларига қатъий риоя этиш;
ишлар ва хизматлар сифатли бажарилишини таъминлаш;
аутсорсер томонидан эксплуатация ишлари амалга оширилаётган автомобиль йўлида ўзига юкланган мажбуриятларни бажармаганлиги оқибатида йўл ҳаракати иштирокчиларига ва транспорт воситаларига етказилган зарарнинг ўрнини қонунчиликда белгиланган тартибда қоплаш;
LexUZ шарҳи
Қаранг: Ўзбекистон Республикаси Фуқаролик кодексининг
57-боби
.
шартномани бекор қилиш ҳақида буюртмачини икки ой олдин ёзма равишда огоҳлантириш, ушбу муддат тугагунига қадар эса буюртмачининг тегишли хизматларини узлуксиз ташкил этишни таъминлаш.
Аутсорсер зиммасига қонунчилик ҳужжатларига ва шартномага мувофиқ бошқа мажбуриятлар ҳам юкланиши мумкин.
5-боб. Буюртмачининг ҳуқуқлари ва мажбуриятлари
17. Буюртмачи қуйидаги ҳуқуқларга эга:
аутсорсердан ишларни сифатли ва белгиланган муддатларда бажарилишини талаб қилиш;
аутсорсердан автомобиль йўлида амалга оширилган эксплуатация қилиш ишлари бўйича тегишли маълумотларни талаб қилиб олиш;
доимий равишда белгиланган автомобиль йўлини эксплуатация қилиш ишларини жойига чиқиб, аутсорсер фаолиятига бевосита аралашмаган ҳолда ўрганиш ҳамда унинг ўз вақтида ва тўлиқ бажарилишини назорат қилиш;
аниқланган мавжуд муаммолар юзасидан уларни бартараф этиш бўйича аутсорсерга кўрсатма ва таклифлар бериш.
Буюртмачи қонунчилик ҳужжатларига ҳамда шартномага мувофиқ бошқа ҳуқуқларга ҳам эга бўлиши мумкин.
18. Буюртмачининг мажбуриятлари қуйидагилардан иборат:
аутсорсерга автомобиль йўлини эксплуатация қилиш мақсадида тегишли бўлган барча ҳужжатларни тақдим этиш;
эксплуатация қилиш ишлари якуни бўйича аутсорсер томонидан бажарилган ишларни амалдаги қонунчилик доирасида қабул қилиш;
шартномага мувофиқ белгиланган муддат ва шартлар асосида аутсорсерга кўрсатилган хизматлар учун ўз вақтида тўловларни тўлаш;
юзага келган муаммоли масалаларни ҳал этишда ёрдам кўрсатиш бўйича аутсорсер билан доимий алоқа йўлга қўйилишини таъминлаш.
Буюртмачи зиммасига қонунчилик ҳужжатлари ва шартномага мувофиқ бошқа мажбуриятлар ҳам юкланиши мумкин.
6-боб. Аутсорсинг хизмати кўрсатилиши юзасидан мониторингни амалга ошириш
19. Аутсорсинг хизматлари мониторинги аутсорсер томонидан эксплуатация қилинадиган умумий фойдаланишдаги автомобиль йўлларида таъмирлаш, сақлаш ва қишки қаров ишларини бажариш жараёнида буюртмачи томонидан амалга оширилади.
Мониторинг натижалари бўйича ҳисоботлар буюртмачи томонидан келгуси ойнинг 5-санасига қадар Транспорт вазирлиги ҳузуридаги Автомобиль йўллари қўмитасига топширилади.
20. Мониторинг қуйидагилар орқали амалга оширилади:
ушбу Низомга мувофиқ эксплуатация қилиш ишлари тўғрисида мунтазам равишда ҳисобот ва маълумотларни йиғиш;
зарур ҳолларда, амалга оширилаётган ишларни тахлил қилиш учун аутсорсердан қўшимча маълумотларни сўраш.
21. Мониторинг аутсорсер томонидан белгиланган автомобиль йўлини эксплуатация қилиш бўйича ўз мажбуриятларини бажариш сифати ва ажратилган молиявий ресурслардан фойдаланиш самарадорлигини ошириш мақсадида амалга оширилади.
22. Қуйидагилар мониторингнинг асосий вазифалари ҳисобланади:
ишларнинг бажарилишини доимий кузатиш;
аутсорсер томонидан эксплуатация қилиш ишларини амалга ошириш бўйича ўз мажбуриятларига риоя этилишини таъминлаш;
ишларни амалга ошириш имкониятига таъсир этувчи хавфларни ўз вақтида аниқлаш ва бартараф этиш чораларини кўриш бўйича таклифлар тайёрлаш;
ишларнинг амалга оширилиши тўғрисидаги маълумотларни шакллантириш ва бирлаштириш;
аутсорсер фаолиятини такомиллаштириш бўйича таклифлар ишлаб чиқиш.
23. Мазкур Вақтинчалик низом билан тартибга солинмаган муносабатлар амалдаги қонунчилик ҳужжатларига мувофиқ тартибга солинади.
7-боб. Якунловчи қоидалар
24. Автомобиль йўлларини эксплуатация қилиш бўйича амалга оширилаётган ишларнинг сифатига аутсорсер жавобгар ҳисобланади.
25. Мазкур Вақтинчалик низом талаблари бузилишида айбдор бўлган шахслар қонунчилик ҳужжатларида белгиланган тартибда жавоб берадилар.
Умумий фойдаланишдаги автомобиль йўлларини эксплуатация қилиш ишларини аутсорсинг асосида хусусий сектор томонидан амалга ошириш тартиби тўғрисидаги
вақтинчалик низомга
ИЛОВА
Транспорт вазирлиги ҳузуридаги Автомобиль йўллари қўмитаси тизимидаги ҳудудий бош бошқармалар ва аутсорсер ўртасида ўзаро ҳисоб-китобларни амалга ошириш
СХЕМАСИ
Босқичлар
Субъектлар
Тадбирлар
Муддатлар
I босқич
Буюртмачи
Тегишли ой учун шартнома қийматининг 15 фоизи миқдоридаги маблағни аутсорсернинг ҳисобварағига ўтказиб беради.
Ҳар ойнинг дастлабки 10 банк куни давомида
II босқич
Аутсорсер
1. Амалга оширилган ишлар учун тегишли ҳужжатларни расмийлаштиради.
2. Буюртмачи билан ўзаро ҳисоб-китоб қилиш учун амалда кўрсатилган хизматлар ҳисоб-фактурасини (бажарилган ишлар далолатномаларини) тақдим этади.
Ҳар ойнинг 5-санасига қадар (ўтган ой учун)
III босқич
Буюртмачи
1. Асословчи ҳужжатларни (ҳисоб-фактуралар, бажарилган ишлар далолатномалари) таққослайди.
3 иш куни давомида
2. Тузилган шартнома шартларига мувофиқ қолган 85 фоиз суммани хизматлар кўрсатиш ойи тугагандан сўнг тўлайди.
Ҳар ойнинг 20-санасига қадар (ўтган ой учун)
(Қонунчилик маълумотлари миллий базаси, 24.04.2024 й., 09/24/233/0298-сон)